L'Ajuntament del Prat ha atorgat els Premis El Prat Emprèn 2018 a persones i iniciatives emprenedores de la ciutat que hagin desenvolupat el seu pla d'empresa amb el suport del Centre Local de serveis a les empreses durant el darrer any.
Entre els projectes guardonats en aquesta edició, destaquen les iniciatives per promoure la sostenibilitat ambiental i la innovació tecnològica o la reactivació o continuïtat de negocis històrics del Prat.
El Premi a la Millor idea o projecte empresarial ha estar per Bugi, una iniciativa per promoure l'ús compartit de cotxes elèctrics autònoms, amb una modalitat diferent al carsharing convencional.
Els vehicles no es lloguen, l'usuari haurà associar-se a l'empresa i pagar una quota d'entrada de 1.000 euros que li donarà accés de forma indefinida a aquest servei.
A partir d'aquest moment pagarà només el cost real per l'ús que es faci dels vehicles.
El Premi a la millor idea/projecte en l'àmbit de comerç o turisme ha estat per a la marca històrica " Pedro Esports ".
Amb el suport del programa Reempresa de l'Ajuntament del Prat, es garanteix la continuïtat d'aquesta botiga de material esportiu, amb 37 anys d'història a la ciutat.
El Premi a la Millor Iniciativa d'Economia social i cooperativa ha estat per al projecte del Parc de les Olors de Cal Monés.
L'Ajuntament del Prat ha cedit l'espai de Cal Monés a la Fundació Esperanzah per tal de promoure-hi conreus de plantes aromàtiques i medicinals, seguint els criteris de l'agricultura ecològica.
L'espai vol esdevenir un espai formatiu i didàctic de referència en agricultura ecològica, únic a la comarca del Baix Llobregat.
A més dels premis principals, que estan dotats econòmicament amb 2.000 euros cadascun, també es van concedir un total de 7 mencions especials en les diferents categories.
Entre elles, estan el projecte My litte Robot, un nou concepte d'oci extraescolar que vol incorporar la robòtica humanoide als més petits.
En aquest cas, un robot amb característiques humanes serà company de jocs dels infants i facilitarà als nens i nenes l'adquisició d'habilitats comunicatives en fins a 4 idiomes diferents, de forma amena.
És previst que el projecte es posi en marxa el proper mes de gener.
Una altra de les mencions especials va reconèixer el projecte Som Eficiència, associació que es centra bàsicament en proporcionar als diferents tipus de clients solucions de caràcter tècnic que permetin millorar l'eficiència energètica i la gestió dels consums de la seva instal·lació, local, habitatge o entitat, permetent un estalvi energètic i econòmic considerable.
A la convocatòria d'enguany, s'han presentat un total de 39 candidatures en les diferents categories, que han estat valorades per un jurat format per representants de l'Associació El Prat Empresarial, SECOT, l'Associació de Comerciants i Industrials del Prat ACIP, el Consell Comarcal Baix Llobregat - Ateneu Cooperatiu, UGT i CCOO del Baix Llobregat, AGT, el Prat Gran Comerç i la Federació de Cooperatives de Treball de Catalunya.
L'acte d'entrega de premis, que es va celebrar al Cèntric Espai Cultural, va comptar amb les intervencions de l'alcalde del Prat, Lluís Tejedor, i de Marta Mayordomo, tinent d'alcalde i regidora de Promoció Econòmica, Comerç i Ocupació, entre d'altres representants municipals.